Gedagte vir die dag: Ons nuwe tuisteFoto: pixabay.com Toe sê Hy wat op die troon sit: “Kyk, Ek maak alles nuut.” En daarna sê Hy: “Skryf hierdie woorde op, want hulle is betroubaar en waar.” Verder sê Hy vir my: “Dit het klaar gebeur. Ek is die Alfa en die Omega, die Begin en die Einde.” (Openbaring 21:5-6) Daar is ’n storie wat van ’n meisie vertel wie se pa oorlede is toe sy maar tien jaar oud was – sy en haar ma het vreeslik gesukkel om die mas op te kom. Geld was skaars en die meisie moes toe noodgedwonge die skool verlaat om te gaan werk soek. Die werksoekery het maar sukkel-sukkel gegaan, aangesien sy nie regtig vir iets gekwalifiseerd was nie. ŉ Winkeleienaar was simpatiek teenoor haar en het haar ’n pos met ’n karige loon aangebied. ’n Jaar of wat hierna is haar kleinneef oorlede en dié het vir die dogter al sy besittings en geld nagelaat – dit was ’n groot bedrag geld en sy en haar ma was uit die veld geslaan. Hulle het hulself bederf deur ’n pragtige huis te koop, ’n voorreg wat hulle nooit geken het nie. ’n Paar maande nadat hulle in die huis ingetrek het, is die meisie met kanker gediagnoseer – haar ma en hulle vriende was platgeslaan. Sy het haar skynbaar glad nie hieroor ontstel nie, nie eens toe die dokter die hartseernuus oordra dat sy maar enkele maande oor het om te leef nie. Mense het haar verstom gevra: “Jou lewe het so pas eers in ’n wonderlike positiewe rigting begin draai, hoe kan jy so rustig wees oor die feit dat jy binnekort gaan sterf?” Sy het net geantwoord: “O dis maklik, ek het nou soveel meer om na uit te sien.” Hierdie meisie het besef dat ’n volmaakte lewe saam met God op haar in die hemel wag. Ons weet nie presies hoe die nuwe aarde sal lyk nie, maar gelowiges sal vir ewig in volmaakte harmonie met God daar saamwoon, en die volheid van sy lewende teenwoordigheid geniet. Waar God regeer is daar vrede, veiligheid en liefde. Daar sal nie meer trane, dood, leed, pyn of smart wees nie. Wat ’n wonderlike vooruitsig.